ToekomsVenster: Die keuses wat jy moet maakArgieffoto. …. en om jou skoon te hou van die besmetting van die wêreld. – Jak.1:27b Dit is nie altyd maklik om in alles by die leerstellinge en beginsels van God se Woord te hou nie. Die sogenaamde wêreld, verwysend na die mense wat ver weg van God leef en met sy wil vrede het, se aantrekkingskrag is nie gering nie. Die druk wat beleef word om soos die wêreld op te tree is nie teoreties nie. In bykans alle sektore van die samelewing word van mense verwag om hul beginsels prys te gee of ten minste aan te pas ten einde die voordele wat gebied word, te geniet. Dit gebeur in die praktyk dat kontrakte en geleenthede nie aangebied word aan mense wat ŉ vaste karakter openbaar nie. Wanneer die druk toeneem en finansiële realiteite moeilik raak is dit nie altyd maklik om nee te sê vir “onder die tafel deur” onderhandelinge nie. Ons politieke sfeer is daarvan ŉ klinkklare voorbeeld. Ons samelewing, veral die noodlydendes en agtergeblewenes, betaal ŉ hoe prys vir die selfsug en ongevoeligheid van mense wat andersyds hul belange op die hart moes gedra het. Mens het empatie met ons jongmense en selfs kinders wat die druk van portuurgroepe moet verdra. Enersyds is daar die leiding wat van kerk en ouerhuis se kant kom en andersyds die verwagtinge van vriende. Almal wil geliefd en aanvaar wees. Dit is ŉ basiese behoefte by mense. Ons wil graag weet dat mense van ons hou en daarvan hou om ons in hul besig wees in te sluit. Dit kom dikwels teen ŉ prys. Die Spreuke bundel het baie te sê oor die keuses wat mense moet maak. Die feit dat mense meermale faal word demonstreer deur die inhoud van verskeie nuwe Testamentiese boeke. Keer op keer roep die apostels gelowiges terug na God se standaard. Dis is eweneens waar van die ou Testament. Israel se verhaal is tragies vervleg met dinge wat sondermeer uit die heidendom geassimileer is.